På plejehjemmet Lykkevang i Svenstrup fik beboerne fredag en gastronomisk oplevelse, da Nordjysk Madfestival kom forbi.

Uden mad og drikke - duer helten ikke. Sådan lyder en gammel talemåde, som plejehjemsbeboerne på Lykkevang næppe behøver at skænke en tanke. I hvert fald ikke fredag middag. Her var Nordjysk Madfestival nemlig taget et smut forbi plejehjemmet for at lave mad til de ældre. Det faktum var noget, der fornøjede plejehjemsbeboeren Peter Holmen Pedersen. - Det er dejligt, de kigger forbi. Hvor der er mad, samles vi. Vi har det ligesom dyr, griner han. Trænger til forkælelse De ældre har i lange periode været påvirket af coronapandemien, og for flere har det betydet, at de måtte lide store afsavn. Derudover er kroppen måske ikke lige så spændstig, som den har været, når alderen lakker mod 100 år. - De kan ikke nødvendigvis tage ud at opleve alle vores arrangementer, så af den grund er vi rykket ud til dem, så de også kan få en madoplevelse, siger Sarah Kruse, der er arrangør af Nordjysk Madfestival. Udover en velsmagende barbecuemenu var der også bankospil på programmet. Det var dog maden, der gjorde størst indtryk på Peter Holmen Pedersen. - Den er da god, sagde han på godt nordjysk, inden han tyggede af maden. Se det korte indslag fra plejehjemmet herunder: